:: ให้ 3.5 ดาว ::

ร้านอาหารญี่ปุ่นสุกี้ ชาบู & ซูชิ ร้านนี้จะอยู่ใน Park Lane เอกมัย ที่จอดรถมีทั้งด้านหน้าและบนตึกค่ะ แต่ตรงด้านหน้าไม่ค่อยจะมีที่ว่างให้จอด ทางทีดีเลี้ยวเข้าซอยข้างเมเจอร์เลยค่ะ (สุขุมวิท 61) ตรงเข้ามาสักหน่อยก็เจอประตูเข้าแล้ว แต่ให้ขับตรงไปอีกหน่อยเพื่อที่ไปจอดบนตึกเลยก็ได้ หรือถ้าอยากลุ้นที่จอดด้านหน้าก็เลี้ยวเข้าเอกมัย (สุขุมวิท 63) แล้วเลี้ยวเข้าปาร์คเลนมองหาที่จอด ถ้าไม่มีขับออกมา (ฝั่ง max value) จะออกถนนสุขุมวิท 61 ให้เลี้ยวขวาเพื่อหาที่จอดบนตึกต่อไป...

ร้านนี้จะมีทั้ง a la cart และบุฟเฟ่ต์ ลองเช็คช่วงเวลาก่อน เราจองไปกับ eatigo ค่ะ ช่วงบุฟเฟ่ต์จะไม่ได้ช่วง 12:00-14:00 แต่วันนี้เราเลือกเป็นบุฟเฟ่ต์ ซึ่งเมนูบุฟเฟ่ต์ของที่นี่จะรวมซูชิ ซาชิมิเข้าไว้ด้วย (เวลา 90 นาที) รายการอาหารค่อนข้าง แบบเนื้อมีให้เลือก 2 แบบ หมู 2 แบบ (เบคอนกับสันไหล่) ไก่ หมึก กุ้ง หอยแมลงภู่นิวซีแลนด์ อย่างเราไม่กินเนื้อก็ยิ่งน้อยไปอีก แต่ยังดีที่วัตถุมีคุณภาพใช้ได้เลย

ส่วนในโหมดซูชิก็มีอยู่ไม่กี่อย่าง แต่ก็เสิร์ฟมาไม่น่าเกลียดค่ะ ส่วนชุดผักเนี่ย เราไม่ได้ถามทางร้าน แต่ในเมนูจะเสิร์ฟเป็นชุดผักแบบรวมๆ มา ไม่มีแยกรายการเราเลยไม่ได้ลองสั่ง น้ำในส่วนของบุฟเฟ่ต์จะมีให้เลือกระหว่างชาเขียวร้อน-เย็น

ของหวานเป็นไอศกรีมจะมี 2 รส ค่ะ เป็นชาเขียวกับสตรอเบอร์รี่ ทั้งสองแบบจะฟรีซมาเลย แข็งโป๊ก รอให้ละลายสักแพพ รสชาเขียวจะออกนมๆ ใช้ได้เลย ส่วนสตรอเบอร์รี่จะเป็นแนวสตรอเบอร์รี่ปั่นแล้วเอามาตักเป็นก้อนๆ (ดูจากรูป)

ราคาปกติจะอยู่ที่ 499+ ถ้าถามว่าคุ้มมั้ยส่วนตัวว่าโอเคนะ ถึงจะมีของให้เลือกน้อยแต่คุณภาพก็ดีเลย ในสวนของการบริการนี่จะทำให้เราตกใจ คิดว่าคนที่เป็นผู้จัดการสาขาดุๆหน่อยๆ แบบลูกค้าอย่างเรายังกลัว เค้าจะเป็นคนพาเราเข้ามา บอกรายละเอียดเกี่ยวกับราคา เวลา บอกให้เราเลือกว่าจะเป็นชาบูหรือสุกี้ แล้วก็เป็นคนรับออร์เดอร์ ตอนรับออร์เดอร์เราไม่ได้พูดผิด แต่เราอาจจะพูดเบาระหว่างไข่ไก่กับไก่ เค้ายังบ่นพึมพำๆเราเลย แต่หลังจากนั้นเค้าก็ไม่ได้มายุ่งกับเราอีกค่ะ แต่น้องๆ พนักงานคนอื่นนี่สิ จริงๆ เค้าก็มายืนคอยให้บริการนี่แหละ แต่...เรารู้สึกไม่เป็นส่วนตัวเท่าไหร่ ขนาดทั้งร้านตอนแรกมีเราแค่โต๊ะเดียวนะ เจอน้องพนักงานมายืนที่โต๊ะใกล้ๆ ยังเกร็ง????